 
Disciplinárny poriadok 
Univerzity Konštantína Filozofa v Nitre pre študentov 
 
Čl. 1 
Základné ustanovenia 
1. Disciplinárny poriadok Univerzity Konštantína Filozofa v Nitre pre študentov (ďalej len  
„disciplinárny poriadok”) je vnútorným predpisom Univerzity Konštantína Filozofa v Nitre (ďalej len “UKF”). Je platný pre študentov UKF, ktorí nie sú zapísaní na žiadnom študijnom programe uskutočňovanom na fakulte a v obmedzenom rozsahu aj pre študentov fakulty univerzity (čl. 6 ods. 2 písm. a). 
2. Disciplinárny poriadok univerzity upravuje postavenie a  pôsobnosť disciplinárnej komisie univerzity pre študentov.  


Čl. 2 
Postavenie a pôsobnosť disciplinárnej komisie univerzity 
1. Disciplinárna komisia univerzity je orgánom akademickej samosprávy UKF. Postavenie a pôsobnosť disciplinárnej komisie univerzity upravuje zák. č. 131/2002 Z. z. o vysokých školách a o zmene a doplnení niektorých zákonov v znení neskorších predpisov, štatút UKF, rokovací poriadok disciplinárnej komisie UKF a tento disciplinárny poriadok.
2. Disciplinárna komisia univerzity: 
a) prerokováva disciplinárne priestupky študentov voči ochrane a hospodárnemu využívaniu majetku, prostriedku a služieb UKF, 
b) prerokováva disciplinárne priestupky študentov voči dodržiavaniu vnútorných predpisov UKF a jej súčastí, 
c) predkladá návrh na rozhodnutie o disciplinárnych priestupkoch študentov rektorovi, 
d) predkladá návrhy na predchádzanie disciplinárnym priestupkom študentom rektorovi. 

Čl. 3 
Disciplinárny priestupok 
1. Disciplinárny priestupok je zavinené porušenie právnych predpisov alebo vnútorných predpisov univerzity alebo jej súčastí  alebo verejného poriadku. 
2. Disciplinárnym priestupkom podľa tohto poriadku je aj: 
a) porušenie povinností vyplývajúcich z rozhodnutí orgánov akademickej samosprávy univerzity, 
b) zneváženie člena akademickej obce alebo zamestnanca univerzity,  
c) podvod v súvislosti so štúdiom alebo s vedeckou činnosťou,  
d) vyvolanie verejného pohoršenia neprimeraným správaním sa na akademickej pôde alebo pri aktivitách súvisiacich s plnením študijných povinností, 
e) násilný čin proti študentovi, zamestnancovi alebo návštevníkovi univerzity na akademickej pôde alebo pri aktivitách súvisiacich s plnením študijných povinností, 
f) krádež alebo závažné poškodenie majetku, ktorý vlastní, spravuje alebo má v nájme univerzita, jej študenti, zamestnanci alebo návštevníci univerzity, 
g) úmyselný trestný čin, za ktorý bol páchateľ právoplatne odsúdený, 
h) porušenie ustanovení Všeobecných pravidiel správania sa používateľa počítačovej siete,  
i) svojvoľné prenechanie ubytovania v študentskom domove inej osobe. 
 
 
Čl. 4 
Disciplinárne konanie 
1. Konanie o disciplinárnom priestupku pred disciplinárnou komisiou univerzity je neverejné a ústne, za prítomnosti študenta, ktorý sa dopustil disciplinárneho priestupku. Ak sa študent nedostaví bez riadneho ospravedlnenia, môže disciplinárna komisia konať aj bez jeho prítomnosti.
2. Predseda disciplinárnej komisie univerzity predkladá rektorovi návrh na rozhodnutie, ktorý prijala disciplinárna komisia.
3. Disciplinárne opatrenie za spáchanie disciplinárneho priestupku podľa čl. 4 ukladá rektor. Disciplinárne opatrenie sa ukladá najneskôr do 2 týždňov od doručenia návrhu na uloženie disciplinárneho opatrenia disciplinárnou komisiou.  


Čl. 5 
Disciplinárne opatrenie 
1. Za disciplinárny priestupok možno uložiť študentovi niektoré z týchto disciplinárnych opatrení: 
 a)  pokarhanie, 
                   b)  podmienečné vylúčenie zo štúdia, 
       c)  vylúčenie zo štúdia. 
2. Disciplinárne opatrenia podľa ods. 1 ukladá študentom rektor. Rektor  nemôže uložiť prísnejšie disciplinárne opatrenie, než navrhla disciplinárna komisia.
3. Ak ide o menej závažný priestupok a možno (odôvodnene) predpokladať, že samotné prerokovanie priestupku disciplinárnou komisiou univerzity povedie k náprave, rektor môže rozhodnúť, že za disciplinárny priestupok neudelí disciplinárne opatrenie, aj keď jeho uloženie navrhla disciplinárna komisia univerzity. 
4. Disciplinárne opatrenie podľa ods.1 písm. a) možno uložiť študentovi len za menej závažný disciplinárny priestupok, alebo disciplinárny priestupok spáchaný z nedbalosti.
5.  Pri ukladaní disciplinárneho opatrenia podľa ods.1 písm. b) sa stanoví lehota a podmienky, pri dodržaní ktorých bude podmienečné vylúčenie zrušené. Prihliada sa pritom na závažnosť disciplinárneho priestupku. Dĺžka podmienečného vylúčenia zo štúdia je najmenej šesť mesiacov a najviac dva roky odo dňa uloženia disciplinárneho opatrenia. Ak sa študent pred uplynutím lehoty dopustí ďalšieho disciplinárneho priestupku, spravidla je mu uložené disciplinárne opatrenie podľa ods.1 písm. c).
6.  Disciplinárne opatrenie podľa ods. 1 písm. c) možno študentovi uložiť ak : 
         a)  úmyselne spáchal závažný disciplinárny priestupok,  
                     b) opakovane spáchal disciplinárny priestupok,  
         c) bol právoplatne odsúdený za úmyselný trestný čin.
       7.  Pri ukladaní disciplinárneho opatrenia sa prihliada na charakter a závažnosť   disciplinárneho priestupku, na okolnosti, za ktorých k disciplinárnemu priestupku došlo, na mieru zavinenia, na dôsledky disciplinárneho priestupku, ako aj na doterajšie správanie sa študenta.
       8.   V prípade, ak má študent v priebehu svojho štúdia 2 prípadne viac písomných pokarhaní, môže byť podmienečne vylúčený zo štúdia.
9.  Ak sa študent v priebehu podmienečného vylúčenia zo štúdia dopustí skutku, za ktorý  je možné uložiť disciplinárne opatrenie podľa ods. 1, vylúči sa zo štúdia. 
      10.  Disciplinárne opatrenie má formu rozhodnutia, ktoré obsahuj
a)   výrok, 
b)   odôvodnenie, 
      c)   poučenie o možnosti podať žiadosť o jeho preskúmanie. 
       11. Rozhodnutie o uložení disciplinárneho opatrenia musí byť písomné a študentovi musí      
            byť doručené do vlastných rúk.

                                                           Čl. 6 
Preskúmanie rozhodnutia o uložení disciplinárneho opatrenia 
 
1. Každý študent, ktorému bolo uložené disciplinárne opatrenie, môže písomne požiadať o preskúmanie rozhodnutia o uložení disciplinárneho opatrenia (ďalej len “rozhodnutie”) a to v lehote do 8 dní odo dňa doručenia rozhodnutia. Žiadosť sa podáva orgánu, ktorý rozhodnutie vydal. Podanie žiadosti o preskúmanie rozhodnutia má odkladný účinok. 
2. Rektor môže sám žiadosti vyhovieť a rozhodnutie zmeniť alebo zrušiť. 
3. Rozhodnutie rektora o žiadosti o preskúmanie rozhodnutia je konečné.  
4. Na ukladanie disciplinárnych opatrení podľa čl. 5 ods. 1 sa vzťahuje zákon č. 71/1967 Zb. o správnom konaní (správny poriadok). 
5. Uloženie disciplinárneho opatrenia sa vyznačí do dokumentácie, ktorú o študentovi vedie univerzita. 

 
Čl. 7 
Záverečné ustanovenia 
 
1. Tento disciplinárny poriadok bol schválený AS UKF dňa 10. februára 2003. 
2. Tento disciplinárny poriadok nadobúda platnosť dňom schválenia v AS UKF. 

